Liselott Blixt (DF), 2010-05-07:
Jeg kunne godt tænke mig at spørge ordføreren om den lille historie, der blev fortalt om Jørgen Hansen og Jensen, der var naboer.
Når nu Jensen skal vente lang tid på smertebehandling, er det så også det, man ønsker for Jørgen Hansen?
Er det sådan, at fordi den ene patient har det dårligt, skal den anden patient have det lige så dårligt?
Det undrer mig lidt, at man ikke har slået de to beslutningsforslag sammen, for vi kommer til at stå og sige mange af de samme ord om mange af de samme ting i de to forslag.
Hygiejnestandarden på de danske sygehuse har de sidste år været genstand for en øget opmærksomhed, og derfor har det her forslag også været oppe at vende flere gange.
Dansk Folkeparti har flere gange påpeget problemer med rengøringsstandarden på de danske sygehuse, og vi er enige i, at de danske sygehuse kan gøre det meget bedre, i hvert fald når man taler om hygiejnen, netop fordi så mange patienter, der er indlagt på sygehusene, får forlænget deres sygehusophold, fordi de bliver ramt af en sygehusinfektion.
Kvalitetsreformen skulle netop tage udgangspunkt i de problemer, der kan opstå på de enkelte afdelinger.
At det kunne være bedre mange steder, kan vi ikke være uenige om.
Sygehusene har med deres akkreditering, som snart er udrullet på samtlige sygehuse, gjort et stort stykke arbejde, og vi kan på mange sygehuse se, at der er iværksat arbejdsgange, der skal minimere spredning af smitte.
Flere sygehuse har hygiejnesygeplejersker, der skal være med til at forebygge infektioner.
Deres arbejde er at tjekke kvaliteten af hygiejnen i afdelingerne; at undervise personalet i hygiejne og smitteafbrydelse; at have speciel fokus på holdhygiejne, da det er den største smittespredningskilde; og at rådgive afdelingerne i forbindelse med smitsomme infektioner.
Derfor har Dansk Folkeparti over for ministeren taget initiativ til, at der iværksættes tiltag, så vi får uddannet flere hygiejnesygeplejersker.
Der er kun halvt så mange hygiejnesygeplejersker, som der burde være, siger Statens Serum Institut.
Der er i dag ansat 53, men vi burde være oppe på cirka det dobbelte antal.
Sundhedsministeren har lovet, at vi kigger på ordningen og ser, om vi kan højne antallet af hygiejnesygeplejersker.
Når vi ser på den almene rengøring samt hvad der sker udeomkring på de forskellige sygehuse, kan vi se, at man har sat fokus på området.
Alene i år har hovedstadsregionen sat 18 mio. kr. ekstra af til en forbedret indsats, og samtidig kan vi se, at visse af hospitalerne har fået gode resultater.
Eksempelvis var Gentofte Hospital det sygehus, der fik færrest klager over rengøringen, netop fordi ledelsen havde sat fokus på rengøringen.
I 2008 startede et projekt på hospitalet, som havde til formål at højne rengøringskvaliteten ved indførelse af en rengøringskvalitetsstandard, som hedder INSTA 800.
Hovedsagen er, at hospitalet har sat fokus på problemet, så med det arbejde, der foregår i øjeblikket, kan vi ikke støtte det her forslag.
Som jeg sagde tidligere fra min plads, er det regionen, der har et ansvar.
Det er ledelsen ude på de enkelte sygehuse, der har et ansvar for, at det her bliver taget alvorligt.
Men mange gange forveksler vi også de forskellige ting, når vi ser, hvad rengøringsstandarden er, og hvad det er, man kommer ud med i pressen.
På et tidspunkt var der klager over specielle sygehuse, hvor det viste sig, at den rengøring, der var klager over, var den, som sundhedspersonalet skulle stå for, og de har i hvert fald en uddannelse.
For almindeligt rengøringspersonale må nemlig ikke tage sig af de skinner, der er på stuerne, for her sidder iltapparater, her sidder sug, her sidder forskellige ting, som en rengøringsassistent ikke må røre ved.
Det er sundhedspersonalet, der skal rengøre dem, og det er mange gange her, det kniber.
Vi ser også andre gange, at der er problemer ude på de enkelte sygehuse, men det er trods alt regionerne, de enkelte ledelser, der har ansvaret.
Jeg har undersøgt nogle af de steder, hvor jeg har været ude, hvad man har af rengøringspersonale, hvilken uddannelse de har og hvilke kurser de har gennemgået, og jeg vil sige, at jeg endnu ikke har mødt nogen, der siger: Vi kommer ind fra gaden og får en kost i hånden.
Derfor kunne jeg godt tænke mig dokumentation for, hvad for et sygehus der er tale om, og hvad det er for rengøringsassistenter, der ikke får et kursus.